《摴蒱歌》
明代·刘黄裳

龙女诵经香饭毕，长安放衙初岸帻。桃笙幔展燕寝春，试下红衫轻一掷。

绿云点点玳梁间，海燕翩翩对远山。仙人好博雷翻掌，玉女投壶电解颜。

揶揄笑口如飞雪，黄鹂二月争调舌。别有呼卢调转高，一声凤叫青天裂。

风摇花片满雕窗，郁金醽酒泛琼缸。云母屏前怜个个，水精帘下爱双双。

一枝醲李倚银盘，纤纤新笋击琅玕。已解疾驰夸女侠，故将迟局媚郎官。

醉后双鸾挂海野，樱唇唾出胭脂马。偷得筹来窃玉符，夺将枭去惊铜瓦。

折腰尘净馆娃前，画眉人在章台下。摴罢么么性转灵，不弹宝瑟向君听。

仙郎带酒朝天去，还讽如来般若经。

作者简介：（1529—1595）明河南光州人，字玄子。刘绘子。万历十四年进士，官兵部员外郎。受命赞画侍郎宋应昌军务，援朝鲜御日本，渡鸭绿江，抵平壤，大破日军。录功，进郎中。有《藏澄馆集》。